దేశీయ వాహనాలకు ప్రాధాన్యం
 ప్రభుత్వ కొనుగోళ్లలో తప్పనిసరి నిబంధనలు
న్యూఢిల్లీ: పబ్లిక్‌ ప్రొక్యూర్‌మెంట్‌లో దేశీయంగా తయారైన వాహనాలకు ప్రాధాన్యతనివ్వాల్సి ఉంటుంది. దీనిని తప్పనిసరి చేస్తూ కేంద్ర భారీపరిశ్రమల మంత్రిత్వశాఖ అధికారిక నోటిఫికేషన్‌ను జారీ చేసింది. 'మేకిన్‌ ఇండియా' కార్యక్రమాన్ని ప్రోత్సహిస్తూ స్థానిక తయారీని, వాటి ఉత్పత్తులను పెంచడమే లక్ష్యంగా కేంద్రం ఈ నిర్ణయం తీసుకున్నది. దేశీయంగా తయారైన ఉత్పత్తులుగా పరిగణించాలంటే అందులో కనీసం 65శాతం కంటెంట్‌ స్థానికంగా చెందినదిగా అయినా ఉండాలి. ఈ నిబంధనలు దేశవ్యాప్తంగా ఇప్పటికే అమలులోకి ఉన్నాయి. అయితే వీటిపై వచ్చే ఏడాది మార్చి 31న కేంద్రం మరోసారి సమీక్ష నిర్వహించనుంది. కాబట్టి ఈ అంశంపై సవరణ నోటిఫికేషన్‌ జారీ అయ్యేవరకు ఈ నిబంధనలే అమలులో ఉండనున్నాయి. ఒకవేళ కొనుగోలు విలువ రూ. 10 కోట్లు దాటితే స్టాచ్యుటరీ ఆడిటర్‌ లేదా కంపెనీ కాస్ట్‌ ఆడిటర్‌ లేదా కాస్ట్‌ అకౌంటెంట్‌ లేదా చార్టెడ్‌ అకౌంటెంట్‌ నుంచి స్థానిక కంటెంట్‌ విషయంలో స్థానిక సప్లయర్‌ ఓ సర్టిఫికెట్‌ను అందించాల్సి ఉంటుంది.
మీ స్నేహితులకు రికమెండ్ చెయ్యండి